**Τί είναι η ομοιοπαθητική;**

Αντιθέτως προς ότι πιστεύουν οι περισσότεροι άνθρωποι, η «ομοιοπαθητική» δεν είναι το ίδιο με την ιατρική που βασίζεται στα βότανα. Η ομοιοπαθητική στηρίζεται σε τρία κύρια δόγματα, τα οποία παραμένουν απαράλλακτα αφότου τα  εφηύρε ο Σάμιουελ Χάνεμαν το 1796.

**Ο Νόμος των Ομοίων**

Ο νόμος των ομοίων λέει πως ο,τιδήποτε θα ήταν δυνατόν να προκαλέση τα συμπτώματά σου, θα θεραπεύση επίσης αυτά τα ίδια τα συμπτώματα. Συνεπώς, αν δης ότι δεν μπορείς να κοιμηθής, αν καταναλώσης καφεΐνη θα συνεισφέρη στον ύπνο σου. η δακρύρροια λόγω υψηλού πυρετού μπορεί να θεραπευθή με κρεμμύδια, κ.λ.π.

Αυτός ο  ούτως ειπείν νόμος εβασίσθη αποκλειστικώς και μόνον στην φαντασία του Χάνεμαν. Δεν χρειάζεται να έχη κάποιος πτυχίο ιατρικής για να αντιληφθή την εσφαλμένη αιτιολόγηση της λήψεως καφεΐνης- η οποία ανήκει στα διεγερτικά- προκειμένου να βοηθηθή κάποιος να κοιμηθή. Παρά ταύτα οι ομοιοπαθητικοί, ακόμη και σήμερα, συνταγογραφούν καφεΐνη (υπό το όνομα «coffea») ως θεραπευτικό της αϋπνίας.

**Ο Νόμος των Εξαιρετικώς  Μικρών**

Κατ’ ακολουθίαν προς τον δικό του νόμο των ομοίων, ο Χέινεμαν εισήγαγε την ιδέα ότι θα μπορούσε να βελτιώση το αποτέλεσμα των θεραπευτικών του μεθόδων («με όποιον τρόπο επέρχεται η ίαση με τον ίδιο τρόπο εφαρμόζεται και η θεραπεία») διαλύοντας σε νερό τα θεραπευτικά μέσα. Όσο περισσότερο διέλυε το φάρμακο στο νερό, τόσο πιο δυνατό θα γινόταν, απεφάσισε ο Χάνεμαν. Έτσι εγεννήθη ο νόμος του περί των εξαιρετικώς μικρών.

Δια της λήψεως  μιας και μόνης σταγόνας καφεΐνης, διαλυόμενης σε 99 σταγόνες νερού, δημιουργείται αυτό που είναι γνωστό στους ομοιοπαθητικούς ως μια ποσότητα θεωρούμενη ως εκατοντάδα (centecimal). Μια σταγόνα από αυτήν την εκατοντάδα προστεθείσα σε άλλες 99 σταγόνες νερού παράγει μια ποσότητα 2 εκατοντάδων, γραφόμενη ως 2C. Αυτή η ποσότης της καφεΐνης των 2C είναι 99,99% νερό και μόλις 0,01% καφεΐνη. Ένα διάλυμα ποσότητος  3C περιέχει 0,0001% καφεΐνη, στα 4C 0,000001% καφεΐνη και ούτω καθ’ εξής. Τα ομοιοπαθητικά θεραπευτικά σκευάσματα, σε διάλυμα, πωλούνται  κατά κύριο λόγο σε ποσότητα 6C (0,0000000001%) ακόμη και σε 30C.  Τα διαλύματα αυτά οι ομοιοπαθητικοί, συχνά, τα ρίχνουν μέσα σε μικρές μπάλλες ζαχάρεως προκειμένου να τα πωλήσουν.

Όταν αυτοί οι αριθμοί καταγράφονται, είναι εύκολο να δη κανείς πόσο παράλογοι είναι. Σε ποσότητα 12C υπερβαίνεται το όριο γνωστό ως όριο του Αβογκάντρο, πέραν του οποίου δεν υπάρχει πιθανότης να έχη μείνη τίποτε από την αρχική ουσία. Ώσπου να φθάση κάποιος το 30C είναι πιθανότερο να κερδίζη το λαχείο για πέντε συνεχόμενες εβδομάδες παρά να βρή έστω και μόριο καφεΐνης στο ομοιοπαθητικό χάπι για τον ύπνο. Είναι απλώς συνηθισμένο νερό και συνηθισμένη ζάχαρη διαλυμένη μέσα σ’ αυτό.

**Ο Νόμος της Ισχυρής Αναταράξεως [Δυναμοποιήσεως]**

Ενώ μετέφερε τα θεραπευτικά του σκευάσματα  πάνω σ΄ ένα ιππήλατο κάρο, ο Χέινεμαν έκανε άλλη μία «πρωτοποριακή ανακάλυψη». Απεφάσισε ότι η ισχυρή ανατάραξη ενός ομοιοπαθητικού σκευάσματος θα αύξανε περαιτέρω την ισχύ του. Αυτή η διαδικασία της αναταράξεως ωνομάσθηκε «succusion» δηλαδή ισχυρή ανατάραξη ή ανακίνηση. Όταν ένας ομοιοπαθητικός προετοιμάζει τελετουργικώς ένα ομοιοπαθητικό σκεύασμα, το ανακινεί ή το χτυπά ελαφρά σε κάθε στάδιο της προετοιμασίας του διαλύματος ώστε να το ισχυροποιήση.

Οι μοντέρνοι ομοιοπαθητικοί πιστεύουν ότι αυτή η διαδικασία της «ισχυροποιήσεως» επιτρέπει στο νερό να διατηρήση την «μνήμη» ή τις «δονήσεις» της αρχικής ουσίας, πολύν καιρό αφ’ ότου αυτή έχει διαλυθή μέχρις εξαφανίσεως. Βεβαίως, δεν υπάρχει επιστημονική απόδειξη ότι το νερό έχει μια τέτοια ικανότητα, ούτε καμμία ένδειξη ως προς το πώς θα ήταν δυνατόν το νερό να χρησιμοποιήση αυτήν την «μνήμη» για να θεραπεύση έναν ασθενή.

**Αποδίδει;**

Παρ’ ότι βασισμένοι σε προλήψεις και σε συμπαθητική και τελετουργική μαγεία, οι νόμοι του Χάνεμαν παραμένουν σε ισχύ από τους ομοιοπαθητικούς μέχρι σήμερα. Οι νόμοι αυτοί θα ήσαν ορθοί μόνον εάν απορρίπταμε ο, τιδήποτε έχομε μάθη τους τελευταίους δύο αιώνες σχετικά με την βιολογία, την φαρμακολογία, τα μαθηματικά, την χημεία και την φυσική. Οι ασθένειες δεν θεραπεύονται αποτελεσματικώς με την χορήγηση ουσιών οι οποίες προκαλούν παρόμοια συμπτώματα. Συνεχόμενη διάλυση της ουσίας και ισχυρή ανατάραξη δεν «ισχυροποιούν» ένα σκεύασμα. Το νερό δεν έχει μνήμη, ούτε τρόπο να την χρησιμοποιήση - αν υποθέταμε ότι είχε. Η ομοιοπαθητική δεν θα μπορούσε ποτέ να αποδώση καθ’ όν τρόπο ο Χάνεμαν την περιέγραψε, αλλά μήπως αποδίδει κατά κάποιον τρόπο;

Η πλέον πλήρης έρευνα που έγινε ποτέ επί των ομοιοπαθητικών θεραπειών εδημοσιεύθη στο ιατρικό περιοδικό «The Lancet» το 2005:  το σχετικό επιστημονικό άρθρο ανέλυσε κάθε κλινική έρευνα δημοσιευθείσα μέχρι τότε επί των αποτελεσμάτων της ομοιοπαθητικής, και συμπέρανε ότι τα όποια φανερά ωφελήματα από τις ομοιοπαθητικές «θεραπείες» ήσαν αποτελέσματα ανάλογα με την χορήγηση placebo (:σκευασμάτων που δεν περιέχουν την αναμενόμενη θεραπευτική ουσία ενώ ο ασθενής πιστεύει ότι είναι κανονικά φάρμακα, χορηγούνται δε σ’ αυτόν για ψυχολογικούς λόγους. Εδώ ο συγγραφέας του άρθρου ουσιαστικά μιλά για αυθυποβολή, ότι δηλαδή οι ασθενείς που παίρνουν ομοιοπαθητικά σκευάσματα πιστεύουν ότι λαμβάνουν πραγματική θεραπεία και πείθουν τους εαυτούς τους ότι βαίνουν προς το καλύτερο ώσπου τελικώς θεραπεύονται – όχι όλοι βέβαια). Η ομοιοπαθητική δεν αποδίδει. Αυτό το συμπέρασμα υπεστηρίχθη από την Συνεργασία Cochrane, ένα ανεξάρτητο δίκτυο ιατρών το  οποίο είχε θέσει ως στόχο να εξετάση την ιατρική έρευνα προκειμένου να προσδιορίση ποιες θεραπείες είναι αποτελεσματικές.

http://www.1023.org.uk/what-is-homeopathy.php

Μετάφραση: Ευάγγελος Δεληγιάννης

(Πηγή: egolpion.com)

Επιστημονικός και πνευματικός έλεγχος της Ομοιοπαθητικής

Κωνσταντίνος Καρακατσάνης,

καθηγητής Πυρηνικής Ιατρικής Σχολής, του Αριστοτελείου Πανεπιστημίου Θεσσαλονίκης.

**[ΕΙΣΗΓΗΣΗ ΤΟΥ ΣΤΗΝ ΗΜΕΡΙΔΑ ΜΕ ΘΕΜΑ: ΕΝΑΛΛΑΚΤΙΚΕΣ «ΘΕΡΑΠΕΙΕΣ»: «ΙΑΤΡΙΚΗ» ΤΗΣ ΝΕΑΣ ΕΠΟΧΗΣ, ΠΟΛΕΜΙΚΟ ΜΟΥΣΕΙΟ 17 ΜΑΪΟΥ 2014 - ΥΠΟ ΤΗΝ ΑΙΓΙΔΑ Ι.Μ. ΓΛΥΦΑΔΑΣ]**

**Εισαγωγή**

Η «ομοιοπαθητική» περιλαμβάνεται μεταξύ των μεθόδων των αποκαλουμένων «εναλλακτικών» θεραπειών. Ιδρυτής της «ομοιοπαθητικής» ήταν ο Γερμανός Samuel Friedrich Hanehmann, ιατρός (1755-1843), ο οποίος διετύπωσε τίς θεωρητικές αρχές της μεθόδου αυτής στο σύγγραμμά του «Όργανον της θεραπευτικής τέχνης»[1] («Όργανον», εις το εξής), το οποίον εξεδόθη επανειλημμένες φορές. Στο «Όργανον» περιλαμβάνονται διακόσιοι ενενήντα ένας (291) «αφορισμοί» με τους οποίους διατυπώνονται οι γενικές αρχές της «ομοιοπαθητικής» και το φιλοσοφικό της υπόστρωμα. Στο «Όργανον» ανευρίσκεται ειδικότερη αναφορά και επεξήγηση που αφορά στις ακόλουθες θεμελιώδεις έννοιες της «ομοιοπαθητικής»: «ζωτική δύναμη», «μιάσματα» και «χαρακτήρας» η «προσωπικότητα» των χορηγουμένων ομοιοπαθητικών φαρμάκων. Πληροφορίες για τις ιδιότητες και τις ενδείξεις χορηγήσεως των ομοιοπαθητικών φαρμάκων ανευρίσκονται στις διάφορες φαρμακολογίες τής «ομοιοπαθητικής», "Materia Medica" (Ιατρική Ύλη), οι οποίες έχουν συνταχθεί από παλαιότερους και νεώτερους διδασκάλους τής μεθόδου αυτής.

**1. Βασικές αρχές στην «ομοιοπαθητική» κατά τον Hahnemann.**

A. Oι παθήσεις των ανθρώπων δεν βασίζονται σε υλικό ερέθισμα, δηλαδή σε νοσογόνο ύλη, αλλά ότι είναι μόνο πνευματοειδείς (δυναμικές) διαταραχές της πνευματοειδούς δύναμης που ζωογονεί το σώμα του ανθρώπου[2].

Β .Για να θεραπεύεις ήπια, γρήγορα, βέβαια και μόνιμα, διάλεγε για κάθε περίπτωση αρρώστιας ένα φάρμακο, που μπορεί να προκαλέσει όμοια πάθηση (όμοιον πάθος) σαν αυτό που πρόκειται να θεραπεύσει[3].

Γ. Στον άνθρωπο, σε υγιή κατάσταση, κυριαρχεί απεριόριστα η πνευματοειδής ζωτική δύναμη, που σαν δύναμη ζωογονεί το υλικό σώμα (οργανισμό) και κρατά όλα τα μέρη του σε αξιοθαύμαστη αρμονική λειτουργία ζωής (αφορισμός 9)[4].

Δ. Οι φυσικές ουσίες είναι φάρμακα εφόσον έχουν τη δύναμη να αλλάξουν την κατάσταση υγείας του ανθρώπου με δυναμική, πνευματοειδή επίδραση επί της πνευματοειδούς ζωτικής αρχής (αφορισμός 11α)[5].

Ε. Η επίδραση των φαρμάκων γίνεται δυναμικά, χωρίς καμιά μετάδοση υλικών μορίων της φαρμακευτικής ύλης (αφορισμός 11α)[6].

ΣΤ. Η φαρμακευτική δύναμη δεν βρίσκεται στα υλικά μόρια ... Η φαρμακευτική δύναμη βρίσκεται μάλλον στο διαβρεγμένο σφαιρίδιο η στη διάλυσή του...η οποία απελευθερώνεται από τη φαρμακευτική ύλη... Είναι μάλιστα τόσο δραστικότερη, όσο πιο ελεύθερη και πιο άυλη έγινε με τη δυναμοποίηση (αφορισμός 11α) [7].

Ζ. Στα φάρμακα υπάρχει στην εσωτερική τους φύση λανθάνουσα πνευματοειδής δύναμη, που μεταβάλλει την κατάσταση υγείας των ανθρώπων και θεραπεύει συνεπώς αρρώστιες (αφορισμός 20)[8].

Η. Το φάρμακο με την πρόκληση μιας κάποιας τεχνητής νοσηρής κατάστασης εξουδετερώνει και εξαλείφει τα υπάρχοντα συμπτώματα, δηλαδή την προς θεραπεία αρρώστια (αφορισμός 22)[9].

Θ. Η ψώρα είναι η γενεσιουργός βασική αιτία σχεδόν όλων των άλλων συχνών, ασφαλώς αμέτρητων μορφών ασθενείας (αφορισμός 80)[10].

Ι. Δεν είναι δυνατός άλλος τρόπος, με τον οποίον θα μπορούσε κανείς να πληροφορηθεί τις χαρακτηριστικές επιδράσεις των φαρμάκων...από το να δώσει κανείς στους υγιείς ανθρώπους δοκιμαστικά τα διάφορα φάρμακα σε μέτριες ποσότητες, για να πληροφορηθεί ποιες αλλοιώσεις συμπτώματα και ενδείξεις της δράσης τους προκαλεί ξεχωριστά το καθένα στην κατάσταση υγείας σώματος και ψυχής αφορισμός 108)[11].

ΙΑ. Είναι απαραίτητο να διεγερθή τόσο η δύναμη που υπάρχει στην ουσία που επιδρά, όσο και η ικανότητα της πνευματοειδούς δύναμης (ζωτική αρχή), που ζωοποιεί τον οργανισμό (αφορισμός 117)[12].

ΙΒ. Κάθε φαρμακευτική ουσία πρέπει να χορηγείται εντελώς μόνη, τελείως καθαρή, χωρίς πρόσμιξη οποιασδήποτε ετερογενούς ουσίας (αφορισμός 124)[13].

ΙΓ. Με το κατάλληλο τρίψιμο και τις κρούσεις στις φαρμακευτικές ουσίες αναπτύσσονται απίστευτα οι λανθάνουσες και κατά κάποιο τρόπο κοιμώμενες στη φυσική κατάσταση των ουσιών δυνάμεις και γίνονται δραστικότερες (αφορισμός 128)[14].

ΙΔ. Αν...ο γιατρός αφήσει να επιδράσει στον άρρωστο τεχνητή δύναμη (ομοιοπαθητικό φάρμακο) ικανή να προκαλέσει στη ζωτική αρχή πολύ όμοια νοσηρή διαταραχή, η οποία πάντοτε, ακόμη και σε πολύ μικρή δόση, υπερέχει σε ενέργεια από την όμοια φυσική αρρώστια, τότε κατά τη διάρκεια της επίδρασης της ισχυρότερης αυτής όμοιας τεχνητής αρρώστιας, η ζωτική αρχή χάνει την αίσθηση του αρχικού νοσηρού παράγοντα (αφορισμός 148)[15].

ΙΕ. ...Δεν υπάρχει ισχυρή φαρμακευτική ύλη, που να μην διαταράσσει πολύ αισθητά τη συναισθηματική και ψυχική κατάσταση του υγιούς ανθρώπου, στον οποίο δοκιμάζεται κάθε φάρμακο (αφορισμός 212)[16].

ΙΣΤ. Ό,τι έχω να διδάξω για τη θεραπεία των διανοητικών και ψυχικών νοσημάτων...αυτές θεραπεύονται κατά τον ίδιο τρόπο και καθόλου διαφορετικά από τις άλλες αρρώστιες (αφορισμός 214)[17].

ΙΖ. Όλες σχεδόν οι ονομαζόμενες διανοητικές και ψυχικές αρρώστιες δεν είναι τίποτε άλλο από σωματικές αρρώστιες...(αφορισμός 215)[18].

ΙΗ. Για να εξασφαλιστεί ότι ο αναρρώσας δεν θα περιπέσει πάλι σε όμοια ψυχική πάθηση (που είναι όμως πολύ εύκολο), πρέπει να υποβληθεί σε ριζική αντιψωρική θεραπεία (ίσως και σε αντισυφιλιδική)-αφορισμός 227[19].

ΙΘ. Η υπεροχή της ομοιοπαθητικής πουθενά δεν εμφανίζεται με ένα τόσο θριαμβευτικό φως, εκτός από τις παλιές ψυχικές και διανοητικές ασθένειες, οι οποίες αρχικά είχαν προέλθει από σωματικές αρρώστιες η και συγχρόνως με αυτές (αφορισμός 230)[20].

Κ. Η ομοιοπαθητική θεραπευτική τέχνη αναπτύσσει σε ανήκουστο...βαθμό τις εσωτερικές πνευματοειδείς φαρμακευτικές δυνάμεις των πρώτων υλών...ακόμη μάλιστα και στις φυτικές ουσίες που δεν έχουν χαρακτηριστεί σαν φαρμακευτικές, παράγονται δια τριβής και δόνησης φυσιολογικές και παθογενετικές δυνάμεις, που μεταβάλλουν την κατάσταση υγείας του οργανισμού (αφορισμός 269α)[21].

ΚΑ. Τι το παράξενο, λοιπόν, αν οι τωρινοί φυσικοί και γιατροί (αγνοώντας αυτά) δεν πίστευαν μέχρι τώρα στη μαγική (ημέτερη η υπογράμμιση) ιαματική δύναμη των φαρμάκων που παρασκευάστηκαν (δυναμοποιήθηκαν) σύμφωνα με την ομοιοπαθητική θεωρία και χρησιμοποιήθηκαν σε ελάχιστες δόσεις;(αφορισμός 269α)[22].

ΚΒ. ...Γίνεται απόλυτα πιθανόν ότι με αυτόν τον τρόπο δυναμοποιήσεων η ύλη (ανάπτυξη της αληθινής εσωτερικής φαρμακευτικής της φύσης) διαλύεται ολοσχερώς στη δική της ατομική πνευματοειδή φύση και γι' αυτό στη φυσική της κατάσταση, μπορεί να θεωρηθεί ότι αποτελείται πραγματικά μόνο από αυτήν την ανεξέλικτη πνευματοειδή ουσία (αφορισμός 270ζ)[23].

**2. Επιπρόσθετες φιλοσοφικές απόψεις περί της «ομοιοπαθητικής».**

**Α. Τα τρία επίπεδα του ανθρώπου.**

Το ανθρώπινο ον είναι ένα ενιαίο σύνολο που ενεργεί...μέσα από τρία ξεχωριστά επίπεδα: το διανοητικό, το συγκινησιακό και το σωματικό...πάντα όμως υπάρχει μία δυναμική αλληλεπίδραση μεταξύ των τριών επιπέδων[24]. Το διανοητικό επίπεδο είναι το πιο σημαντικό για την ύπαρξη ενός ατόμου[25]. Το συγκινησιακό επίπεδο έρχεται δεύτερο σε σπουδαιότητα μετά το διανοητικό[26]. Σημεία η συμπτώματα ενός νοσογόνου ερεθίσματος εμφανίζονται σε ένα η περισσότερα από τα τρία επίπεδα της ανθρώπινης ύπαρξης[27].

**Β. «Ζωτική δύναμη».**

Κάποια ζωοποιός δύναμη η αρχή μπαίνει στον οργανισμό τη στιγμή της σύλληψης, κατευθύνει όλες τις λειτουργίες της ζωής και κατόπιν φεύγει την ώρα του θανάτου[28]. Η ζωτική δύναμη...γεννά τις σκέψεις και τη δημιουργικότητα...Η βιταλιστική σχολή πίστευε ότι αυτή η ζωτική δύναμη συνδέει το άτομο με την υπέρτατη Αρμονία του Σύμπαντος[29]. Οι ιδιότητες της ζωτικής δύναμης η «στοιχειώδους ουσίας» κατά τον J.T.Kent είναι οι ακόλουθες: α. ...είναι προικισμένη με μορφοποιητικό νου...ενεργώντας με ευφυή τρόπο β. Διαπερνά το σύνολο της υλικής υπόστασης...γ. Οποιαδήποτε κίνηση οφείλεται στη στοιχειώδη ουσία...είναι δημιουργική, διαρκώς οικοδομεί και ανοικοδομεί το σώμα[30].

Η ασθένεια είναι πάντα από τη φύση της πρωταρχικά υπόθεση ενεργειακή, όπως και η ανάρρωση, και για να υπάρξει θεραπεία πρέπει να επέλθει μία κατάσταση ισορροπίας σε δυναμικό επίπεδο[31]...περαιτέρω διατυπώνεται η υπόθεση ότι η συμπεριφορά της ζωτικής δύναμης είναι ανάλογη με τη συμπεριφορά των ηλεκτρομαγνητικών πεδίων[32]. Όταν ο οργανισμός εκτίθεται σ' ένα ερέθισμα, είτε νοσογόνο είτε θεραπευτικό, το πρώτο που συμβαίνει είναι μια μεταβολή της δονητικής συχνότητας στο δυναμικό πεδίο[33]. Η δύναμη είναι συνώνυμη του ηλεκτροδυναμικού πεδίου του σώματος και συνεπώς υπόκειται στις γενικές αρχές της φυσικής...το πεδίο αυτό καθορίζεται από όρους κυμάτων[34]. Όταν αρρωσταίνει ο οργανισμός, το πρώτο που διαταράσσεται είναι το δυναμικό-ηλεκτρομαγνητικό πεδίο του σώματος...[35].

**Γ. Περί των «Μιασμάτων».**

Το μίασμα είναι μία προδιάθεση για τη χρόνια ασθένεια...η οποία διαβιβάζεται από γενιά σε γενιά και μπορεί να επηρεαστεί ευεργετικά από το αντίστοιχο "nosode", το οποίο έχει παρασκευαστεί η από παθολογικούς ιστούς η από το κατάλληλο φάρμακο η από εμβόλιο[36]. Σύμφωνα με τον Hahnemann, τα μιάσματα είναι το ψωρικό, το συφιλιδικό και το συκωτικό. Το ψωρικό μίασμα είναι το πιο παλιό, το πιο εξαπλωμένο παγκοσμίως, το πιο καταστροφικό...που για πολλές χιλιάδες χρόνια έχει βασανίσει την ανθρωπότητα...και έχει γίνει η πηγή χιλιάδων, απίστευτων ...(μη αφροδισίων) νοσημάτων[37]. Ο Hahnemann, σαν δεύτερο μίασμα που επηρέασε το ανθρώπινο είδος, θεώρησε το Συφιλιδικό... Ο Hahnemann πίστευε ότι οι ασθενείς, που φέρουν το Συφιλιδικό Μίασμα, το έχουν αποκτήσει είτε μετά από δική τους προσβολή από σύφιλη η κληρονομικά από κάποιον προσβληθέντα πρόγονο -τα χαρακτηριστικά του οποίου μεταφέρονται από γενεά σε γενεά.Το τρίτο μίασμα του Hahnemann ήταν το Συκοτικό για το οποίο θεώρησε ότι προήλθε από τη γονόρροια, που την παρουσίασε είτε ο ίδιος ο ασθενής είτε κάποιος πρόγονός του[38].

**Δ. «Ζωτική δύναμη» και «ομοιοπαθητική» θεραπευτική προσέγγιση.**

Σύμφωνα με τους διδασκάλους της «ομοιοπαθητικής» η δραστηριοποίηση του αμυντικού μηχανισμού γίνεται στο «δυναμικό επίπεδο» (το οποίο ταυτίζουν με τη «ζωτική δύναμη»)• κατ' αυτούς, λοιπόν, είναι φανερό ότι η λογικότερη θεραπευτική ενέργεια θα ήταν να ενδυναμώσουμε αυτό το επίπεδο[39]. Η καλύτερη θεραπευτική προσέγγιση είναι ο θεραπευτικός παράγοντας να επιδράσει κατ' ευθείαν στο ηλεκτρομαγνητικό πεδίο και έτσι να ενδυναμώσει άμεσα τον αμυντικό μηχανισμό...Σήμερα μόνο τρεις τέτοιες θεραπευτικές μέθοδοι είναι πλατιά γνωστές. Μία είναι ο βελονισμός[40]...Μία άλλη θεραπευτική μέθοδος που μπορεί να επηρεάσει άμεσα το δυναμικό επίπεδο είναι η «δι' επιθέσεως των χειρών» από ένα υψηλής πνευματικής στάθμης άτομο και η τρίτη μέθοδος με την οποία διεγείρεται άμεσα το δυναμικό επίπεδο είναι δια της χορηγήσεως «δυναμοποιημένου» ομοιοπαθητικού φαρμάκου[41].

3. Η άποψη της «ομοιοπαθητικής» για τον τρόπο δράσεως των «ομοιοπαθητικών» φαρμάκων.

Ο Hahnemann ανακάλυψε ότι σε κάθε ουσία στη φύση υπάρχει κρυμμένη κάποια εσωτερική ζωή[42]. Ο ίδιος υπεστήριζε ότι, χορηγώντας σε υγιείς ανθρώπους δοκιμαστικά τα διάφορα ομοιοπαθητικά φάρμακα σε μέτριες ποσότητες, μπορεί να πληροφορηθεί κάποιος τα συμπτώματα που αυτά προκαλούν και τις ενδείξεις δράσης τους (αφορισμός 108)[43]. Για να έχουμε θεραπευτικά αποτελέσματα που θα διαρκέσουν,...πρέπει να ελευθερώσουμε την ενέργεια που περιέχεται μέσα στην ουσία με ένα τέτοιο τρόπο, που να μπορεί πιο εύκολα να επιδράσει στο δυναμικό επίπεδο του οργανισμού. Σ' αυτό το σημείο ο Χάνεμαν έδωσε τη δεύτερη εμπνευσμένη προσφορά του στην Ιατρική εισάγοντας την τεχνική της δυναμοποίησης[44]...Tότε, με κάποιο τρόπο που δεν ξέρουμε, έφθασε στην τεχνική να προσθέτει κινητική ενέργεια στα διαλύματα με το «τράνταγμα» η τη «δόνηση». Αυτό το συνδυασμό δόνησης και διαδοχικής αραίωσης ο Χάνεμαν τον ονόμασε «δυναμοποίηση»[45]. Σημειωτέον ότι ο Hahnemann υποστηρίζει ότι η τεχνική αυτή του αποκαλύφθηκε από τον Θεόν![46]

Με κάποιον τρόπο οι επαναλαμβανόμενες διαλύσεις και δονήσεις των ομοιοπαθητικών φαρμάκων απελευθερώνουν ένα μεγάλο ποσό ενέργειας που ενυπάρχει στο εσωτερικό της ουσίας[47]...Οι δονήσεις θα πρέπει να μεταβιβάζουν κάποια ενέργεια από την αρχική στην ουδέτερη ύλη του διαλύτη[48]. Τον Χάνεμαν απασχολούσε το γεγονός ότι τα φάρμακα που διέλυε μπορούσαν να θεραπεύσουν μόνον αν ήταν «δυναμοποιημένα» και...ότι από τη στιγμή που ήταν «δυναμοποιημένα», δεν ήταν απαραίτητο να περιέχουν ούτε ίχνος της αρχικής ουσίας[49].

4. Απόδειξη ουσίας-Proving (πειραματισμός με τον οποίον αναδεικνύεται ο «χαρακτήρας» η η «προσωπικότητα» της ουσίας).

Ο Χάνεμαν κατέληξε στο συμπέρασμα ότι μια ουσία, η οποία μπορεί να δημιουργήσει συμπτώματα σ' ένα υγιές άτομο,μπορεί τα ίδια συμπτώματα να τα θεραπεύσει στον άρρωστο[50]. Αυτή η γνώση είναι ο ακρογωνιαίος λίθος της Ομοιοπαθητικής επιστήμης:Similia similibus curentur όπως είχε τονίσει ο Χάνεμαν[51]. Ο σκοπός της διεξαγωγής proving (πειραματισμού) μιας ουσίας είναι να καταγραφεί το σύνολο των νοσηρών συμπτωμάτων που δημιουργεί η ουσία αυτή σε υγιή άτομα• αυτό το σύνολο θα αποτελέσει κατόπιν τις θεραπευτικές ενδείξεις, για να συνταγογραφηθεί η θεραπευτική αυτή ουσία στο άρρωστο άτομο[52]. Με τα provings (πειραματισμούς) αποκτάται μια αίσθηση της «ουσίας» η της «ψυχής» η τής «προσωπικότητας» του φαρμάκου κατά τον Kent[53] και έχει τοιουτοτρόπως δημιουργηθή η «ομοιοπαθητική» φαρμακολογία.

**5. «Ομοιοπαθητική» Θεραπευτική.**

Σύμφωνα πάντοτε με την εμπειρία των ομοιοπαθητικών, από τους αντίστοιχους πειραματισμούς σε υγιείς μετά τη χορήγηση διαφόρων ουσιών, παρατηρούνται συμπτώματα διανοητικά, συγκινησιακά και σωματικά. Με βάση την ανωτέρω εμπειρία και το βασικό νόμο της «Ομοιοπαθητικής» -Similia similibus curentur- χορηγούνται «δυναμοποιημένες» οι αντίστοιχες ουσίες (ομοιοπαθητικά φάρμακα) για θεραπεία των αντίστοιχων συμπτωμάτων επί ασθενών.Οι ασκούντες την ομοιοπαθητική θεωρούν ότι «η ομοιοπαθητική...ασχολείται όχι μόνο με τη φυσική αλλά και την πνευματική ανέλιξη του ανθρώπου -η ομοιοπαθητική σώζει πραγματικά ψυχές με αυτόν τον τρόπο...Η ομοιοπαθητική μέσα από αυτήν τη διαδικασία βοηθά τον άνθρωπο να έλθει σε επαφή με τον Θεό»[54].

Στη συνέχεια ακολουθούν ορισμένα παραδείγματα με τα οποία αναδεικνύεται η «ψυχή» η «ουσία» η ο «χαρακτήρας» η «προσωπικότητα» διαφόρων ουσιών. Τα συμπτώματα, τα οποία προέρχονται από το διανοητικό, συναισθηματικό και σωματικό επίπεδο του ανθρώπου, παρατηρούνται μετά πειραματική χορήγηση των διαφόρων ουσιών σε υγιείς (provings). Οι ομοιοπαθητικοί ισχυρίζονται ότι θεραπεύουν τους ασθενείς, οι οποίοι εκδηλώνουν παρόμοια συμπτώματα με εκείνα του «χαρακτήρα» των ομοιοπαθητικών φαρμάκων, με τη χορήγηση των αντίστοιχων ομοιοπαθητικών φαρμάκων.

**list of 15 items**

• Aconite (Monkshood): Χορηγείται επί συνδυασμού ξαφνικού, αγωνιώδους φόβου επικείμενου θανάτου, επί διαφόρων καταστάσεων πανικού, οι οποίες συνοδεύονται από ξαφνικές, έντονες εκτακτοσυστολές, ερυθρότητος προσώπου, ετερόπλευρης αιμωδίας, αισθήματος λιποθυμίας, εφίδρωσης, τρόμου, ιλίγγου και δύσπνοιας, έντονης νευρικότητας, ακαθησίας και έντονης δίψας για κρύο νερό.[55]

• Argentum Nitricum (Nitrate of silver): Xoρηγείται επί συνδυασμού εξαιρετικής ανησυχίας για θέματα υγείας, φόβου θανάτου...παρορμητικής συμπεριφοράς, επί διαφόρων φοβιών, διαρροιών και συχνοουρίας αγχώδους αιτιολογίας, θορυβωδών ερυγών κ.τ.λ...[56].

• Arsenicum Album (Arsenic trioxide): Xoρηγειται επί συνδυασμού ανασφαλείας -κυρίως για θέματα υγείας- ...φόβου θανάτου, φόβου να παραμείνη μόνος, άγχους εν συνδυασμώ με ανησυχία και μεγάλη σωματική εξάντληση, εγωϊσμού, κριτικής διάθεσης για άλλους και τον εαυτό του, ασθματικής αναπνοής που επιδεινώνεται με την κατάκλιση...Επιδείνωση μετά τα μεσάνυκτα[57].

• Calcarea Carbonica (Carbonate of Lime): Χορηγείται επί συνδυασμού πολλών διαφορετικών φόβων (π.χ. ότι είναι αθεράπευτα ασθενής, ότι θα τρελλαθή, ότι παρακολουθείται, ότι είναι καρδιοπαθής η καρκινοπαθής) και επί περιδεούς συνειδήσεως[58].

• Canabis Indica (Hashish): Χορηγείται επί συνδυασμού ψευδαισθήσεων όλων των ειδών, φόβου ασθενείας, διανοητικής συγχύσεως, επί αδυναμίας να συνεχίση τον ειρμό των σκέψεών του, επί υπερβολοκής πολυλογίας, επί αισθήσεως ότι τμήματα του σώματός του επιπλέουν (η Μαριχουάνα αποσπά το «αιθερικό σώμα» -την «ψυχή»- από το φυσικό σώμα) -γεγονός το οποίο του προξενεί πανικό- επί δίψας και επί υπερβολικής πείνας και επί ηυξημένης σεξουαλικής επιθυμίας[59].

• Lycopodium (Club Moss): Xoρηγειται επί συνδυασμού ελλείψεως αυτοεκτιμήσεως, ευθυνοφοβίας, φόβου παραμονής μόνου/ης στο σπίτι, μετεωρισμού κοιλίας (με ερυγές και φύσες), ερωτικής ασυδοσίας, ανικανότητος οφειλομένης σε σεξουαλικές καταχρήσεις και σέ πρώϊμη εκσπερμάτωση[60].

• Lachesis (Bushmaster of Surucucu): Xoρηγειται επί συνδυασμού ιδεών ισχυρής, αγωνιώδους, ατεκμηρίωτης και εμπαθούς ζηλοτυπίας, η οποία μπορεί να φθάση μέχρι την παράνοια, ιδεών ότι το άλλο πρόσωπο του ανήκει, πολυλογίας με εναλλαγή θεμάτων, φόβου φιδιών και καρδιακών νόσων, ανωμαλιών αναπνοής κατά τη διάρκεια του ύπνου...[61].

• Hyoscyamus (Henbane): Χορηγείται επί συνδυασμού κρυπτόμενης, αθεμελίωτης ζηλοτυπίας, ζηλοτυπίας με βίαιες εκρήξεις και επιθυμίας διάπραξης φόνου, ζηλοτυπίας μέχρι παράνοιας, φόβων ότι θα δηλητηριασθή, ασθενειών προκαλουμένων από ζηλοτυπία, πολυλογίας, αναισχυντίας και παιχνιδιών με τα ίδια γεννητικά όργανα[62].

• Nux Vomica (Poison Nut): Xoρηγειται επί συνδυασμού ευερεθιστότητος, διαθέσεως για φιλονικία, ανταγωνιστικότητος, ανυπομονησίας...ηυξημένης σεξουαλικής επιθυμίας και κακοήθους και βίαιης ζηλοτυπίας[63]. Ο συγγραφεύς αναφέρει ότι εθεράπευσε «λεσβία» χορηγώντας της Nux Vomica σε αραίωση 10Μ[64].

• Μedorrhinum (Gonorrheal virus -sic-): Xoρηγειται επί συνδυασμού εμπαθούς, υπερσεξουαλικής προσωπικότητος -χωρίς συναισθηματικές δεσμεύσεις- επί «ανθρώπων οι οποίοι αποδίδουν καλύτερα την νύκτα», επί φόβου ότι κάποιος ευρίσκεται πίσω τους. Ο τύπος με χαρακτηριστικά γνωρίσματα Μedorrhinum κινείται σε όλα τα επίπεδα σε ακραία αντιτιθέμενα όρια[65].

• Ignatia (St. Ignatius bean): Χορηγείται επί συνδυασμού σιωπηλής λύπης, η οποία είναι αποτέλεσμα ερωτικής απογοητεύσεως, ευμετάβλητης διαθέσεως, επί προσώπων με συμπτώματα από το νευρικό σύστημα και επί ασθενών με περιοδική, ανεξέλεγκτη και αδικαιολόγητη ζήλεια[66].

• Stramonium (Thorne-apple): Χορηγείται επί συνδυασμού παραληρήματος, ανεξέλεγκτης συμπεριφοράς, ισχυρών νυκτερινών φόβων, εμέτων μετά την έγερση από το κρεββάτι. Χορηγείται επίσης επί ζηλοτυπίας βίαιης, ανεξέλεγκτης και εκρηκτικής, σε βαθμό που μπορεί να διαπράξη φόνο. Επίσης χορηγείται επί κακοήθους, βίαιης, επιθετικής, μη ελεγχόμενης αναδύσεως του υποσυνειδήτου.[67]

• Gallium Acidum (Gallic acid): Χορηγείται επί παιδικής ζήλειας με μη ελεγχόμενη συμπεριφορά[68].

• Sulfur: Xoρηγειται επί εγωϊστών, οι οποίοι νομίζουν ότι γνωρίζουν τα πάντα.[69]

• Platinum: Ο συγγραφεύς αναφέρει ότι εθεράπευσε ασθενή με τη χορήγηση Platinum, η οποία έπασχε από αίσθημα ανωτερότητας, οπότε το εγώ της «ξεφούσκωσε»[70].

**list end**

Αντίθετη άποψη για τις θεραπευτικές δυνατότητες της Ομοιπαθητικής έχει οπωσδήποτε η κλασσική, συμβατική ίατρική, η οποία δια του παγκοσμίως γνωστού ιατρικού περιοδικού Lancet ( vol. 366, Issue 9487, 27 August- 2 September 2005, p. 690, 705-706) απεφάνθη ότι δεν ωφελεί η «ομοιοπαθητική» θεραπευτική και ότι τα κλινικά της αποτελέσματα είναι όπως εκείνα των εικονικών φαρμάκων ( placebo effect).

**6. Επισημάνσεις από τις βασικές αρχές της «ομοιοπαθητικής».**

Α. Η ομοιοπαθητική θεραπευτική βασίζεται στην υπόθεση περί υπάρξεως της ζωτικής δυνάμεως, η οποία ζωογονεί το σώμα και διατηρεί υγιή τον άνθρωπο.

Β. Η νόσος είναι απόρροια δυναμικών πνευματοειδών επιδράσεων, οι οποίες διαταράσσουν την ενστικτώδη δύναμη της πνευματοειδούς ζωτικής αρχής.

Γ. Προκειμένου να αποκατασταθή η υγεία, πρέπει να αποκατασταθή η διαταραχή, η οποία επήλθε στη ζωτική δύναμη• η αποκατάσταση αυτή θεωρείται ότι επιτυγχάνεται με τη χορήγηση ομοιοπαθητικών φαρμάκων.

Δ. Θεμελιώδης πεποίθηση και εισήγηση της ομοιοπαθητικής θεραπευτικής είναι να θεραπεύονται τα νοσηρά συμπτώματα με την πρόκληση παρόμοιων νοσηρών συμπτωμάτων -similia similibus curentur.

Ε. Η τεχνητή πρόκληση των νοσηρών συμπτωμάτων (η οποία επιτυγχάνεται με τη χορήγηση των ομοιοπαθητικών φαρμάκων) «διαταράσσει» ισχυρότερα την ήδη «διατεταραγμένη» ζωτική δύναμη, αλλά θεωρείται ότι με τον τρόπο αυτό επιτυγχάνεται η εκ νέου ρύθμισή της.

ΣΤ. Οι θεραπευτικές ιδιότητες των ομοιοπαθητικών φαρμάκων ανακαλύπτονται με την πειραματική χορήγηση (proving) σε μέτριες ποσότητες των φαρμάκων αυτών σε υγιείς. Τα φάρμακα αυτά προκαλούν διάφορα συμπτώματα και από τα τρία επίπεδα (διανοητικό, συναισθηματικό, σωματικό) του ανθρώπου. Τα προκαλούμενα συμπτώματα συνιστούν τον «χαρακτήρα» η την «προσωπικότητα» η την «ψυχή» η την «ουσία» του φαρμάκου, γνωρίσματα, τα οποία έχουν αντιστοιχία προς ορισμένο ανθρώπινο τύπο. Εάν, π.χ., ένα πειραματικώς χορηγούμενο φάρμακο προκαλεί (σε υγιή) κεφαλαλγία, τότε αυτό θεωρείται το ομοιοπαθητικό φάρμακο εκλογής για χορήγηση σε πάσχοντα από κεφαλαλγία ασθενή.

Ζ. Θεωρείται ότι τα ομοιοπαθητικά φάρμακα καθίστανται δραστικά μόνον αφού υποστούν «δυναμοποίηση». Η δυναμοποίηση συνίσταται στην προοδευτική, μηχανική ανατάραξη των διαλυμάτων η των εναιωρημάτων των ομοιοπαθητικών φαρμάκων και στη διαδοχική αραίωση αυτών. Σημειωτέον ότι στις συνήθεις αραιώσεις που δίδονται τα ομοιοπαθητικά φάρμακα ουδέν σχεδόν μόριο της αρχικής ουσίας (ιατρικής ύλης) περιέχεται εντός αυτών. Θεωρείται επίσης ότι με τη δυναμοποίηση η ιατρική ύλη «εκπνευματίζεται» και επιτυγχάνεται η απελευθέρωση της πνευματοειδούς ιατρικής δυνάμεως, η οποία είναι εγκεκλεισμένη σε αυτήν, καθισταμένου τοιουτοτρόπως δραστικότερου του ομοιοπαθητικού φαρμάκου. Οι υψηλότατες διαλύσεις θεωρούνται στην «ομοιοπαθητική» ότι είναι οι πλέον φορτισμένες με την ιατρική δύναμη.

**7. Η ομοιοπαθητική υπό το πρίσμα της επιστήμης.**

Μερικοί ομοιοπαθητικοί αρκούνται και αποδέχονται την (στερούμενη επιστημονικών αποδείξεων) πνευματοειδή θεωρία του Hahnemann σχετικώς με τον τρόπο δράσεως των ομοιοπαθητικών φαρμάκων, ενώ άλλοι προσπαθούν να αναπτύξουν για το σκοπό αυτόν επιστημονικές εξηγήσεις• αυτές περιλαμβάνουν αφ' ενός μεν την (τοπική) θεωρία της μνήμης του ύδατος και αφ' ετέρου την μη-τοπική θεωρία.

Α. Η (τοπική) θεωρία της μνήμης του ύδατος ισχυρίζεται ότι το δυναμοποιημένο ύδωρ σχηματίζει μοριακά δίκτυα («υγρούς κρυστάλλους») εγχαραγμένα με πληροφορία, η οποία έχει εξαχθεί από την ιατρική ύλη, πριν διαλυθή σε αυτό. Θεωρείται ότι τα μοριακά δίκτυα εκδηλώνουν μακροχρόνια σταθερότητα και ότι οι θεραπευτικές ιδιότητες των ομοιοπαθητικών φαρμάκων οφείλονται στην παρουσία αυτών των μοριακών δικτύων του ύδατος. Η έρευνα όμως έδειξε ότι τα μόρια του ύδατος δεν μπορούν να σχηματίσουν σταθερά μοριακά συμπλέγματα (δίκτυα) δεδομένου ότι ο μέσος χρόνος ζωής τους είναι εξαιρετικά μικρός, ίσος προς 50 fempto seconds (10-15 δευτερόλεπτα). Τοιουτοτρόπως, η συγκράτηση των δυναμοποιημένων μοριακών δικτύων του ύδατος σε σταθερή μορφή ισούται προς τον ισχυρισμό ότι η μηχανική δόνηση μεταβάλλει τις ενδογενείς ιδιότητες του ύδατος![71]

Β. Η μη-τοπική θεωρία της εμπλοκής υποστηρίζει ότι η δράση του ομοιοπαθητικού φαρμάκου βασίζεται στην αποκαλούμενη εμπλοκή ασθενούς-ιατρού-φαρμάκου, ενός συνδέσμου παρομοίου προς εκείνον που έχει εγκατασταθεί μεταξύ υπο-ατομικών σωματιδίων, τα οποία έχουν ένα κοινό παρελθόν. Η χρήση, όμως, της θεωρίας της εμπλοκής εκτός των ορίων της κβαντομηχανικής όπου ανήκει, θεωρείται αντιεπιστημονική και μη λογική.[72]

Γ. Σχετικώς με την αδυναμία υπάρξεως φυσικής ενεργείας στα ομοιοπαθητικά φάρμακα

Οι βασικές αρχές της θερμοδυναμικής είναι αντίθετες με τον ισχυρισμό των ομοιοπαθητικών ότι η δυναμοποίηση θα ενεργοποιούσε τα ομοιοπαθητικά φάρμακα. Η ενέργεια μπορεί να παραμείνη σταθερή μόνον εντός απομονωμένων συστημάτων, τα οποία δεν μπορούν να ανταλλάσσουν είτε θερμότητα είτε έργο με το περιβάλλον. Όμως, τα δυναμοποιημένα θεραπευτικά σκευάσματα δεν είναι απομονωμένα συστήματα, άρα η ενέργεια που μεταφέρεται στο θεραπευτικό σκεύασμα με τη δυναμοποίηση διασκορπίζεται. Τοιουτοτρόπως, οι θεωρίες των υποστηρικτών της ομοιοπαθητικής δεν είναι σύμφωνες με τους θεμελιώδεις νόμους της φυσικής και επομένως αποκλείεται οποιαδήποτε πιθανότητα υπάρξεως φυσικής ενεργείας στα ομοιοπαθητικά φάρμακα[73].

**8. Ομοιοπαθητική και ιατρική έρευνα και πρακτική.**

Προκειμένου να ελεγχθούν τα δυνητικά θεραπευτικά αποτελέσματα της ομοιοπαθητικής, πραγματοποιήθηκε σχετική μελέτη ερευνητικών εργασιών, οι οποίες έχουν δημοσιευθή σε επιστημονικά περιοδικά της κλασσικής ιατρικής, αλλά και άλλων εργασιών, οι οποίες έχουν δημοσιευθή σε περιοδικά της «ομοιοπαθητικής». Από τη μελέτη αυτή προέκυψε ότι τα αποτελέσματα ήταν αντιφατικά[74].

Ωστόσο, όταν αναφερόμαστε σε εξατομικευμένες θεραπείες στην ομοιοπαθητική, ευρίσκονται μαρτυρίες από πολλούς ανθρώπους, οι οποίοι ισχυρίζονται είτε από προσωπική εμπειρία είτε από τις μαρτυρίες άλλων ότι η ομοιοπαθητική θεραπευτική έχει αποτελέσματα, μερικές φορές αποφασιστικής σημασίας[75].

Μερικοί, οπωσδήποτε, αποδίδουν τα αποτελέσματα των ομοιοπαθητικών θεραπειών στα αποτελέσματα του εικονικού φαρμάκου (placebo effect). Όσον αφορά στις μελέτες, οι οποίες είχαν ως στόχο τον έλεγχο, εάν τα ομοιοπαθητικά φάρμακα είναι περισσότερο δραστικά από εκείνα του εικονικού φαρμάκου, τα αποτελέσματα είναι πάλι αντιφατικά. Όμως, μερικά αποτελέσματα που ελήφθησαν κατόπιν πειραματισμών σε ζώα -και ακόμη περισσότερο αξιοσημείωτο- στην κτηνιατρική ομοιοπαθητική και φυτοπαθολογία, μαρτυρούν για την ύπαρξη κάποιων αποτελεσμάτων των ομοιοπαθητικών φαρμάκων, τα οποία θα μπορούσαν να είναι διαφορετικά από εκείνα του εικονικού φαρμάκου.

Μετά τα ανωτέρω εκτεθέντα τίθεται το ακόλουθο ερώτημα: Εάν αποκλεισθή η φυσική δράση των ομοιοπαθητικών φαρμάκων, ως στερούμενη λογικής και επιστημονικής τεκμηριώσεως, και εάν δεν υπάρχουν αποτελέσματα εικονικού φαρμάκου, τότε τι ακριβώς συμβαίνει, όταν τα ομοιοπαθητικά φάρμακα έχουν δράση;

**9. Ομοιοπαθητική και πνευματικότητα.**

Α. Ομοιοπαθητική και Παγανισμός

Η θεμελιώδης ομοιοπαθητική πίστη σε μία αρχή, η οποία εμψυχώνει το σώμα -αρχή επί της οποίας μπορεί κάποιος να παρέμβη με διάφορα «θεραπευτικά» μέσα- θεωρείται ότι είναι ειδωλολατρεία[76]. Κατά την παρασκευή των ομοιοπαθητικών φαρμάκων χρησιμοποιούνται μέθοδοι, οι οποίες αποσκοπούν στην «πνευματικοποίηση» της ύλης και στην απελευθέρωση των δυνάμεων που ενοικούν σε αυτήν. Η άποψη αυτή ευρίσκεται στην ιδέα της διαλύσεως και πνευματικοποιήσεως της ύλης , η οποία οδηγεί στην ανάπτυξη της εσωτερικής της δυνάμεως, όπως αυτή περιγράφεται στη Χρυσή Πραγματεία του ημιθρυλικού πατέρα της Αλχημείας Ερμή του Τρισμέγιστου[77].

Β. Αρρώστια υπό την προοπτική της ομοιοπαθητικής έναντι της ορθόδοξης Χριστιανικής προοπτικής.

Ο Hahnemann απέδιδε στη ζωτική δύναμη λειτουργίες (π.χ. ότι ζωοποιεί το σώμα) για τις οποίες η Εκκλησία διδάσκει ότι ανήκουν στη ψυχή. Ισχυριζόταν, επίσης, ότι τα ομοιοπαθητικά φάρμακα θα μπορούσαν να θεραπεύσουν όχι μόνο το σώμα, αλλά επίσης και την ψυχή.

Η ορθόδοξη χριστιανική διδασκαλία όχι μόνο διαφωνεί με την ύπαρξη της ζωτικής δυνάμεως, αλλά αποφαίνεται ότι η ψυχή ζωογονεί το σώμα και ακριβέστερα η ζωή είναι μία δωρεά, η οποία μεταδίδεται υπό των ακτίστων ενεργειών του Αγίου Πνεύματος. Τοιουτοτρόπως , όταν ισχυρίζεται κάποιος (όπως οι ομοιοπαθητικοί) ότι η νόσος είναι το αποτέλεσμα του αποσυντονισμού της ζωτικής δυνάμεως και ότι τα ομοιοπαθητικά φάρμακα είναι ικανά να αποκαθιστούν τον συντονισμό της, αυτό ταυτίζεται με τον ισχυρισμό ότι οι άκτιστες θείες ενέργειες είναι δυνατόν να «αποσυντονιστούν» υπό ορισμένων επιδράσεων και να «συντονισθούν» πάλι μετά από μία ανθρώπινη ενέργεια και να «επιδιορθωθούν»[78] ! Κατά την ορθόδοξη Θεολογία η ψυχή δεν μπορεί να θεραπευθή από ο,τιδήποτε άλλο εκτός από την άκτιστη θεία ενέργεια. Περαιτέρω, η ορθόδοξη χριστιανική προοπτική είναι ότι η νόσος αποτελεί κατά κύριο λόγο συνέπεια της αμαρτίας[79], την οποίαν επιτρέπει ο Θεός ως ένα τρόπο για επανόρθωση και απόκτηση μετανοίας[80].

Γ. Ομοιοπαθητική και οι «λόγοι» της δημιουργίας.

Η ορθόδοξη διατύπωση περί των λόγων της δημιουργίας παρέχει επιχειρήματα κατά της διαβεβαιώσεως ότι η δράση των ομοιοπαθητικών φαρμάκων βασίζεται στην εξαγωγή πληροφοριών από την ιατρική ύλη με την δυναμοποίηση.

Οι λόγοι είναι «σχέδια», «αρχέτυπα» του Θεού για τη δημιουργία• όπως συνελήφθησαν υπό του Θεού ως τοιούτοι παραμένουν, όντες αναλλοίωτοι και αμετάβλητοι[81].

Ουσιοποίηση των λόγων είναι οι δημιουργημένες υπάρξεις και τα πράγματα στην πραγματική τους εμφάνιση, η οποία ακολουθεί το αρχέτυπο. Οι ουσιοποιήσεις εκδηλώνουν τις ειδικές ιδιότητες, όπως αυτές τους παρέχονται από τους λόγους τους, χωρίς απόκλιση, παραμένοντες εντός των ορίων, τα οποία ετέθησαν σε αυτές υπό της θείας σκέψεως. Όμως, οι ομοιοπαθητικοί ισχυρίζονται ότι το ύδωρ, μετά τη δυναμοποίηση, προσλαμβάνει χαρακτηριστικά που ανήκουν σε άλλα πράγματα, επί απουσία αυτών των πραγμάτων. Αυτό όμως θα σήμαινε ότι μετά την ανθρώπινη παρέμβαση οι λόγοι μπορούν να καταπατούν τα όριά τους, δηλαδή, με άλλη διατύπωση ότι οι ανθρώπινες πράξεις μπορούν να αλλάζουν τις σκέψεις του Θεού![82]

Δ. Ομοιοπαθητική και συμπαθητική η απομιμητική μαγεία.[83]

Η συμπαθητική μαγεία είναι μία μορφή μαγείας, η οποία βασίζεται στην αρχή ότι το όμοιον παράγει όμοιον η ότι το αποτέλεσμα προσομοιάζει προς την αιτία του (Νόμος της Ομοιότητος). Επιπροσθέτως προς τη θεωρητική βασική αρχή των ομοίων, η οποία από μερικούς εξισώνεται προς την παραδοσιακή συμπαθητική μαγεία, η «ομοιοπαθητική» σαφώς προχωρεί στην εξάλειψη ορισμένων συμπτωμάτων προσφεύγοντας σε απομιμητικά μέσα (χρησιμοποιώντας ομοιοπαθητικά φάρμακα, τα οποία είναι ικανά να επάγουν συμπτώματα παρόμοια με εκείνα που πρόκειται να εξαλειφθούν). Η απομιμητική μαγεία σχετίζεται στενά με την αρχή similia similibus curantur (τα όμοια θεραπεύονται υπό των ομοίων).

Επιπροσθέτως, η θεωρούμενη μεταφορά των ιδιοτήτων από την ιατρική ύλη στο ύδωρ, προσομοιάζεται με επιτυχία στο Νόμο της Επαφής του Frazer. Στο μαγικό τρόπο σκέπτεσθαι θεωρείται ότι επιμένουν ορισμένοι δεσμοί μεταξύ προσώπων και αντικειμένων ή αντικειμένων και αντικειμένων, τα οποία έρχονται σε επαφή, καθώς οι δεσμοί θεωρούνται ικανοί να διαμεσολαβούν μαγικές επιδράσεις (ο Νόμος της Επαφής η της Μεταδόσεως).

Η πολιτισμική ανθρωπολογία με έμφαση επιβεβαιώνει την ύπαρξη δύο μορφών μαγείας: α) την «εμπνευσμένη» μαγεία, η οποία εκτελείται από μυημένους και β) την «μη εμπνευσμένη» η «λαϊκή» μαγεία (στην οποία περιλαμβάνονται πολλές μορφές μαντείας), η οποία εκτελείται από ανθρώπους οι οποίοι δεν είναι αφιερωμένοι στα πνεύματα και ίσως ακόμη δεν πιστεύουν στο υπερφυσικό. Δεν είναι απολύτως αναγκαίο γι' αυτούς, οι οποίοι εκτελούν μαγικές πράξεις, να πιστεύουν σε πνεύματα η να είναι ενήμεροι ότι συνεργάζονται με πνεύματα (δαίμονες). Μόνον πρέπει να αποδέχονται ότι με κάποιο τρόπο αυτή η δραστηριότητά τους «λειτουργεί» και την χρησιμοποιούν. Τοιουτοτρόπως, μία σειρά χειρονομιών η στάσεων μπορεί πολύ καλά να χρησιμεύση για τη λειτουργία της «επαφής με τον πνευματικό κόσμο», όπως ένα λεπτομερώς γραμμένο ξόρκι, με το οποίο κάποιος επικαλείται το δαίμονα με το όνομά του[84]. Αυτό επιβεβαιώθηκε από διαφόρους ανθρωπολόγους, οι οποίοι είχαν πνευματιστικές (δαιμονικές) εμπειρίες, όταν ακολούθησαν σαμανιστικές πρακτικές Περουβιανών φυλών[85].

Από τα προαναφερθέντα διαπιστώνεται, συμφώνως προς την πολιτισμική ανθρωπολογία, εμφανής συσχέτιση της «ομοιοπαθητικής» με τη συμπαθητική μαγεία όσον αφορά τουλάχιστον στις θεωρητικές τους αρχές[86].

**ΣΥΜΠΕΡΑΣΜΑΤΑ.**

Α. Η θεωρητική βάση της «ομοιοπαθητικής» οικοδομείται επί υποθέσεων, οι οποίες ευρίσκονται εκτός των λογικών και επιστημονικών προϋποθέσεων και παραδοχών.

Β. Το φιλοσοφικό υπόβαθρο της «ομοιοπαθητικής» αποδεικνύεται συγγενές με δοξασίες και πρακτικές Ανατολικών θρησκειών.

Γ. Η «ομοιοπαθητική» προσέγγιση βασίζεται στην υποτιθέμενη ύπαρξη της πνευματοειδούς ζωτικής δύναμης, η οποία ζωογονεί το σώμα του ανθρώπου.

Δ. Η νόσος (συμπτώματα) είναι το αποτέλεσμα δυναμικών, πνευματοειδών επιδράσεων, οι οποίες διαταράσσουν τη ζωτική δύναμη. Προκειμένου να αποκατασταθή η υγεία, πρέπει να ρυθμισθή εκ νέου η ζωτική δύναμη• αυτό θεωρείται ότι επιτυγχάνεται με τη χορήγηση των ομοιοπαθητικών φαρμάκων.

Ε. Με βάση την αρχή της «ομοιοπαθητικής» similia similibus curentur (ας θεραπεύωνται τα όμοια δια των ομοίων) τα συμπτώματα των διαφόρων ασθενειών θεραπεύονται με τη χορήγηση του κατάλληλου ομοιοπαθητικού φαρμάκου, το οποίο χορηγούμενο σε υγιείς εθελοντές παράγει παρόμοια με τα προς θεραπείαν συμπτώματα και αποκαθιστά με τον τρόπο αυτόν τη διαταραχθείσα ζωτική δύναμη.

ΣΤ. Τα ομοιοπαθητικά φάρμακα καθίστανται ενεργά μόνον μετά τη δυναμοποίησή τους, η οποία συνίσταται στη μηχανική ανατάραξή τους και στην εξαιρετικά μεγάλη αραίωσή τους (μέχρι σημείου να μην περιέχεται ούτε μόριο της αρχικής ιατρικής ύλης). Η διεργασία αυτή θεωρείται ότι εκπνευματίζει την ύλη και απελευθερώνει τη λανθάνουσα πνευματοειδή δύναμη, η οποία υποτίθεται ότι ενυπάρχει στην εσωτερική φύση των ομοιοπαθητικών φαρμάκων.

Ζ. Οι ομοιοπαθητικοί υποστηρίζουν ότι με τα δυναμοποιημένα ομοιοπαθητικά φάρμακα θεραπεύονται τόσο οι σωματικές νόσοι (χρόνιες και οξείες) όσο και οι ψυχικές (συμπεριλαμβανομένων των παθών, ζήλειας, εγωϊσμού, θυμού κ.τ.λ.).

Η. Η θεώρηση της αιτίας των ασθενειών υπό την ορθόδοξη χριστιανική προοπτική (ότι, δηλαδή, η νόσος αποτελεί κυρίως συνέπεια της αμαρτίας, την οποίαν επιτρέπει ο Θεός προς επανόρθωση και απόκτηση μετανοίας) είναι τελείως διαφορετική από την προοπτική των ομοιοπαθητικών.

Θ. Οι αρχές της ομοιοπαθητικής είναι τελείως ασύμβατες με την ορθόδοξη πίστη και σωτηρία εν Χριστώ Ιησού.

Ι. Ορισμένοι ισχυρίζονται ότι οι πρακτικές της «ομοιοπαθητικής» συγγενεύουν πολύ με τη «μη εμπνευσμένη» συμπαθητική μαγεία, όπως αυτή εξετάζεται υπό της πολιτισμικής ανθρωπολογίας.

--------------------------------------------------------------------------------

**ΒΙΒΛΙΟΓΡΑΦΙΑ.**

**Ελληνική**

**list of 7 items**

• Μεγάλου Βασιλείου. Τόμος 8, Όροι κατά πλάτος Β , Ερώτησις ΝΕ . Πατερικαί Εκδόσεις "ΓΡΗΓΟΡΙΟΣ Ο ΠΑΛΑΜΑΣ", Θεσσαλονίκη 1973

• Αγίου Γρηγορίου Παλαμά, Ομιλία ΛΑ , PG 151, 397 AB.

• Αγίου Μαξίμου του Ομολογητού, Ambiguorum Liber, Προς τους λέγοντας προϋπάρχειν των σωμάτων τας ψυχάς, PG 91, 1329 BC.

• Βυθούλκα Γ. Η Επιστήμη της Ομοιοπαθητικής. Έκδοση Κέντρου Ομοιοπαθητικής Ιατρικής, Αθήνα, 1990.

• Βυθούλκα Γ. Ομοιοπαθητική. Η ιατρική για τη νέα χιλιετία. Επιστημονικές εκδόσεις Παρισιάνου Α.Ε., Αθήνα, 2002.

• Iftime O, Iftime A. Ομοιοπαθητική. Εν τω Τυπογραφείω, Θεσσαλονίκη, 2014.

• Χάνεμαν Σ. Όργανον της θεραπευτικής τέχνης. Ομοιοπαθητική Ιατρική, Μετάφραση Γιώργος Παπαφιλίππου (από το πρωτότυπο στα Γερμανικά της 6ης έκδοσής του), παράγραφος (αφορισμός) 9, Εκδόσεις Πύρινος Κόσμος, Βελτιωμένη Έκδοση, Αθήνα 2010.

list end

**Ξενόγλωσση**

list of 2 items

• Lancet (vol. 366, Issue 9487, 27 August- 2 September 2005.

• Vithoulkas George. Classical Homeopathy for Anxiety & Jealousy. Groma Publishers Baar, Switzerland, 2004. list end

**Ληφθείσα από το Διαδίκτυο**

list of 1 items

• Letter to Dr. Stapf, Hom. World, Vol. XXIV, p. 500. "Annals Brit. Hom. Society," Vol. II, p. 249, apud BradfordTh. L., The Life and Letters of Dr. Samuel Hahnemann, Chapter 35. Existence of the itch insect known to Hahnemann- Letter on birthday to Stapf, διαθέσιμηστόδιαδίκτυο:http://www.homeoint.org/books4/bradford/chapter35.htm)- list end

**ΑΝΑΦΟΡΕΣ-ΠΑΡΑΠΟΜΠΕΣ.**

[1] Χάνεμαν Σ., Όργανον της θεραπευτικής τέχνης. Ομοιοπαθητική Ιατρική, Μετάφραση Γιώργος Παπαφιλίππου (από το πρωτότυπο στα Γερμανικά της 6ης έκδοσής του), παράγραφος (αφορισμός) 9, Εκδόσεις Πύρινος Κόσμος, Βελτιωμένη Έκδοση, Αθήνα 2010.

[2] Χάνεμαν Σ., ε.α., Πρόλογος, σελ. 19.

[3] Χάνεμαν Σ., ε.α., Εισαγωγή, σελ 59.

[4] Χάνεμαν Σ., ε.α., σελ 99.

[5] Χάνεμαν Σ., ε.α., σελ 102.

[6] Χάνεμαν Σ., ε.α., σελ 103.

[7] ε.α.

[8] Χάνεμαν Σ., ε.α., σελ 109.

[9] Χάνεμαν Σ., ε.α., σελ 110.

[10] Χάνεμαν Σ., ε.α., σελ. 172.

[11] Χάνεμαν Σ., ε.α., σελ. 194.

[12] Χάνεμαν Σ., ε.α., σελ. 201.

[13] Χάνεμαν Σ., ε.α., σελ. 206

[14] Χάνεμαν Σ., ε.α., σελ. 208.

[15] Χάνεμαν Σ., ε.α., σελ. 220.

[16]Χάνεμαν Σ., ε.α., σελ. 255.

[17] Χάνεμαν Σ., ε.α., σελ. 256.

[18] ε.,α.

[19] Χάνεμαν Σ., ε.α., σελ. 262.

[20] Χάνεμαν Σ., ε.α., σελ. 265.

[21]Χάνεμαν Σ., ε.α., σελ. 296-297.

[22] Χάνεμαν Σ., ε.α., σελ. 297.

[23]Χάνεμαν Σ., ε.α., σελ. 305.

[24] Γ. Βυθούλκα. Η Επιστήμη της Ομοιοπαθητικής. Έκδοση Κέντρου Ομοιοπαθητικής Ιατρικής, Αθήνα, 1990, σελ. 22-23.

[25] Γ. Βυθούλκα. ε.α., σελ. 45.

[26] Γ. Βυθούλκα. ε.α., σελ. 46.

[27] Γ. Βυθούλκα. ε.α., σελ. 60.

[28] Γ. Βυθούλκα. ε.α., σελ. 64.

[29] Γ. Βυθούλκα. ε.α., σελ. 64-65.

[30] Γ. Βυθούλκα. ε.α., σελ. 80-82.

[31] Γ. Βυθούλκα. Ομοιοπαθητική. Η ιατρική για τη νέα χιλιετία. Επιστημονικές εκδόσεις Παρισιάνου Α.Ε., Αθήνα, 2002, σελ. 7.

[32] Γ. Βυθούλκα. Η Επιστήμη της Ομοιοπαθητικής. Έκδοση Κέντρου Ομοιοπαθητικής Ιατρικής, Αθήνα, 1990, σελ. 84.

[33] Γ. Βυθούλκα. ε.α., σελ. 88.

[34] Γ. Βυθούλκα. ε.α., σελ. 95.

[35]Γ. Βυθούλκα. ε.α., σελ. 97.

[36] Γ. Βυθούλκα. ε.α., σελ. 143.

[37] Γ. Βυθούλκα. Ομοιοπαθητική. Η ιατρική για τη νέα χιλιετία. Επιστημονικές Εκδόσεις Παρισιάνου Α.Ε., Αθήνα, 2002, σελ. 37.

[38] Γ. Βυθούλκα. Η Επιστήμη της Ομοιοπαθητικής. Έκδοση Κέντρου Ομοιοπαθητικής Ιατρικής, Αθήνα, 1990, σελ. 138.

[39]Γ. Βυθούλκα. ε. α., σελ. 99.

[40] ε.α.

[41] Γ. Βυθούλκα. ε. α., σελ. 100.

[42] Γ. Βυθούλκα. Ομοιοπαθητική. Η ιατρική για τη νέα χιλιετία. Επιστημονικές Εκδόσεις Παρισιάνου Α.Ε., Αθήνα, 2002, σελ. 17.

[43] Χάνεμαν Σ. ε.,α. σελ. 194.

[44] Γ. Βυθούλκα. Η Επιστήμη της Ομοιοπαθητικής. Έκδοση Κέντρου Ομοιοπαθητικής Ιατρικής, Αθήνα, 1990, σελ 111.

[45]Γ. Βυθούλκα., ε.α., σελ. 112.

[46] Letter to Dr. Stapf, Hom. World, Vol. XXIV, p. 500. "Annals Brit. Hom. Society," Vol. II, p. 249, apud BradfordTh. L., The Life and Letters of Dr.

Samuel Hahnemann, Chapter 35. Existence of the itch insect known to Hahnemann- Letter on birthday to Stapf. http://www.homeoint.org/books4/bradford/chapter35.htm)-

[47] Γ. Βυθούλκα. Ομοιοπαθητική. Η ιατρική για τη νέα χιλιετία. Επιστημονικές Εκδόσεις Παρισιάνου Α.Ε., Αθήνα, 2002, σελ. 18.

[48] Γ. Βυθούλκα., ε.α., σελ. 21.

[49] Γ. Βυθούλκα., ε.,α., σελ. 20.

[50] Γ. Βυθούλκα. Η Επιστήμη της Ομοιοπαθητικής. Έκδοση Κέντρου Ομοιοπαθητικής Ιατρικής, Αθήνα, 1990, σελ. 106.

[51] Γ. Βυθούλκα., ε.,α., σελ. 101-102.

[52] Γ. Βυθούλκα., ε.,α., σελ. 155.

[53] Γ. Βυθούλκα., ε.,α., σελ. 168.

[54] Γ. Βυθούλκα. Ομοιοπαθητική. Η ιατρική για τη νέα χιλιετία. Επιστημονικές Εκδόσεις Παρισιάνου Α.Ε., Αθήνα, 2002, σελ. 106.

[55] George Vithoulkas, Classical Homeopathy for Anxiety & Jealousy. Groma Publishers Baar, Switzerland, 2004, p. 47-48.

[56] ε.,α., σελ. 63-64.

[57] ε.,α., σελ. 74-75.

[58] ε.,α., σελ. 83-89.

[59] ε.,α., σελ. 91-94.

[60] ε.,α., σελ. 118-124.

[61] ε.,α., σελ. 206-213.

[62] ε.,α., σελ. 215-219.

[63] ε.,α., σελ. 220-223.

[64] ε.,α., σελ. 235-236.

[65] ε.,α., σελ. 231-234.

[66] ε.,α., σελ. 239-242.

[67] ε.,α., σελ. 249-252.

[68] ε.,α., σελ. 258.

[69] ε.,α., σελ. 200.

[70] ε.,α., σελ. 195.

[71] Iftime O, Iftime A. Ομοιοπαθητική. Εν τω Τυπογραφείω, Θεσσαλονίκη, 2014, βλ. αναφ. 11.

[72] ε.,α., βλ. αναφ. 15 και 16.

[73] Iftime O, Iftime A. Ομοιοπαθητική. Εν τω Τυπογραφείω, Θεσσαλονίκη, 2014.

[74] ε.,α., βιβλ. αναφ. 20-23.

[75]ε.,α., βιβλ. αναφ. 27.

[76] Iftime O, Iftime A. Ομοιοπαθητική. Κεφάλαιο IV.Α. Εν τω Τυπογραφείω, Θεσσαλονίκη, 2014.

[77] ε.,α., βιβλ. αναφ. 32.

[78] Iftime O, Iftime A. Ομοιοπαθητική. Κεφάλαιο IV.Β. Εν τω Τυπογραφείω, Θεσσαλονίκη, 2014.

[79] Αγίου Γρηγορίου Παλαμά, Ομιλία ΛΑ , PG 151, 397 AB.

[80] Μεγάλου Βασιλείου. Τόμος 8, Όροι κατά πλάτος Β , Ερώτησις ΝΕ . Πατερικαί Εκδόσεις "ΓΡΗΓΟΡΙΟΣ Ο ΠΑΛΑΜΑΣ", Θεσσαλονίκη 1973, σελ. 404.

[81] Αγίου Μαξίμου του Ομολογητού,

Ambiguorum Liber, Προς τους λέγοντας προϋπάρχειν των σωμάτων τας ψυχάς, PG 91, 1329 BC.

[82] Iftime O, Iftime A. Ομοιοπαθητική. Κεφάλαιο IV.Γ. Εν τω Τυπογραφείω, Θεσσαλονίκη, 2014.

[83] Iftime O, Iftime A. Ομοιοπαθητική. Κεφάλαιο IV.Δ. Εν τω Τυπογραφείω, Θεσσαλονίκη, 2014.

[84] Iftime O, Iftime A. Ομοιοπαθητική. IV.Δ. Εν τω Τυπογραφείω, Θεσσαλονίκη, 2014 (βλ. αναφορά 46).

[85] Iftime O, Iftime A. Ομοιοπαθητική. IV.Δ. Εν τω Τυπογραφείω, Θεσσαλονίκη, 2014 (βλ. αναφορές 48 και 49).

[86] Iftime O, Iftime A. Ομοιοπαθητική. IV.Δ. Εν τω Τυπογραφείω, Θεσσαλονίκη, 2014.

(Πηγή ηλ. κειμένου: orthros.eu)

**Ερωτήσεις-Απαντήσεις προς κον Καρακατσάνη.**

1η ΕΡΩΤΗΣΗ: «Τελικώς δεν μας είπατε, σε περιπτώσεις που υπήρξε ¨θεραπεία¨ με θετικά αποτελέσματα, που οφείλονται αυτά»;

ΑΠΑΝΤΗΣΗ: Προσωπικώς, ως επιστήμων, διαπιστώνω τα ακόλουθα:

I) Στις συνήθεις αραιώσεις που δίνονται τα ομοιοπαθητικά φάρμακα (30C η μεγαλύτερες) δεν υπάρχει όχι μόνο ούτε ένα μόριο της αρχικής φαρμακευτικής ύλης, αλλά ούτε ένα μόριο του διαλυτικού υγρού στο οποίο αυτή αρχικώς διαλύθηκε. Από αυτά τα γεγονότα, σύμφωνα με στοιχειώδεις λογικούς και επιστημονικούς κανόνες, συνάγεται ότι αποκλείεται οποιαδήποτε φυσική δράση των ομοιοπαθητικών φαρμάκων.

II) Συγγραφείς, οι οποίοι έχουν ασχοληθεί με την ερμηνεία της θετικής, σε ορισμένες περιπτώσεις, "θεραπευτικής" δράσεως των ομοιοπαθητικών φαρμάκων [Sir George Fraser, πατέρας της σύγχρονης πολιτισμικής Ανθρωπολογίας, Whitmont E ("Alchemy, homeopathy and the treatment of bordeline cases", J Analyt Psychol 1996;41:369-386, O. Iftime & A. Iftime "ΟΜΟΙΟΠΑΘΗΤΙΚΗ", 2014) διαπιστώνουν τα ακόλουθα:

A. Ο Hahnemann εμπνεύσθηκε την ομοιοπαθητική από την αλχημεία, στην οποία μπορεί κάποιος να βρει την ομοιοπαθητική αρχή της «εκπνευματοποιήσεως» της ύλης και των δυνάμεων που ενοικούν σ' αυτήν δια της διαλύσεως και της δονήσεως (δυναμοποιήσεως).

Β. Η ομοιοπαθητική πίστη σε μία αρχή (ζωτική δύναμη), η οποία εμψυχώνει το σώμα και έχει «μορφοποιητικό νου», που «ενεργεί με ευφυή τρόπο» και επί της οποίας μπορεί κάποιος να παρέμβει με «θεραπευτικά» μέσα, θεωρείται ειδωλολατρία.

Γ. Η επανεξέταση της αρχής των «ομοίων» και των προερχομένων από αυτήν λειτουργικών χαρακτηριστικών της ομοιοπαθητικής (εξάλειψη ορισμένων συμπτωμάτων προσφεύγοντας σε απομιμητικά μέσα, τα οποία είναι ικανά να επάγουν συμπτώματα παρόμοια με εκείνα που πρόκειται να εξαλειφθούν) αποκαλύπτει ότι η

εσφαλμένη παγανιστική διδασκαλία της ομοιοπαθητικής αποδεικνύει εαυτήν ως μία μορφή συμπαθητικής μαγείας.

Δ. Το πλέον αποκαλυπτικό και πολύ χαρακτηριστικό είναι ότι ο ιδρυτής της ομοιοπαθητικής, Samuel Hahnemann, στο κλασικό σύγγραμμά του "ΟΡΓΑΝΟΝ της θεραπευτικής τέχνης" (6η Έκδοση, αφορισμός 269, υποσημείωση α), αναφέρεται στη «μαγική (ημέτερη η υπογράμμιση με bold στοιχεία ) ιαματική δύναμη των φαρμάκων που παρασκευάστηκαν (δυναμοποιήθηκαν), σύμφωνα με την ομοιοπαθητική θεωρία».

--------------------------------------------------------------------------------

2η ΕΡΩΤΗΣΗ: «Αν κατάλαβα καλά αποδόσατε την δράση της ομοιοπαθητικής σε μαγεία. Ποιά η επιστημονική βάση αυτού του ισχυρισμού σας πέρα από την αναφορά σας σε ένα μη επιστημονικό βιβλίο»;

ΑΠΑΝΤΗΣΗ: Εκτός από τα αναφερόμενα στην απάντηση της ερωτήσεως 1, σας πληροφορώ ότι στο βιβλίο των Ο. Iftime και A. Iftime, που είναι κατ' εξοχήν επιστημονικό και στηρίζεται σε εβδομήντα περίπου διεθνείς επιστημονικές αναφορές και τριάντα περίπου αναφορές ληφθείσες από το διαδίκτυο, παρουσιάζονται πρωτότυπα επιχειρήματα περί της μαγείας της Ομοιοπαθητικής.

--------------------------------------------------------------------------------

3η ΕΡΩΤΗΣΗ: Αν η δράση των ομοιοπαθητικών φαρμάκων στηρίζεται όπως είπατε σε μεταφυσικές (δαιμονικές) ενέργειες πως εξηγείται το γεγονός, πιστοί άνθρωποι με συνειδητή πνευματική ζωή(π. χ. επίσκοποι ) να θεραπεύονται από την Ομοιοπαθητική;

ΑΠΑΝΤΗΣΗ: Δεν είναι επαρκώς ενημερωμένοι οι Ορθόδοξοι Χριστιανοί, οι οποίοι αποδέχονται την ομοιοπαθητική, ότι δηλαδή αυτή είναι άκρως ασύμβατη με την Ορθόδοξη Θεολογία και Ποιμαντική!

--------------------------------------------------------------------------------

4η ΕΡΩΤΗΣΗ: Την παρούσα χρονική περίοδο βρίσκεται σε εξέλιξη ερευνητικό έργο στο Εθνικό Μετσόβειο Πολυτεχνείο με τη μορφή διδακτορικού στον τομέα ¨ΕΠΙΣΤΗΜΗ ΚΑΙ ΤΕΧΝΙΚΗ ΤΩΝ ΥΛΙΚΩΝ¨ στη σχολή χημικών μηχανικών πάνω στη διερεύνηση της μορφής του ομοιοπαθητικού φαρμάκου. Φρονείτε κ. καθηγητά ότι η τριμελής επιτροπή και το ΕΜΠ έστρεψε το επιστημονικό του ενδιαφέρον προς το απόλυτο τίποτα και τον τσαρλατανισμό;

ΑΠΑΝΤΗΣΗ: Κατ' αρχήν επιθυμώ να δηλώσω ότι ίσως δεν είναι ορθό να συζητούμε για αποφάσεις τρίτων, επί απουσία αυτών, των αμέσως ενδιαφερομένων. Επειδή, όμως, θέτετε εσείς το ερώτημα και για να μην θεωρηθή υπεκφυγή εκ μέρους μου, σας λέγω τα εξής:

α) Με πολύ ενδιαφέρον θα ήθελα να δω το σκεπτικό της τριμελούς επιτροπής της υπό εκπόνηση διδακτορικής διατριβής (δ.δ., στο εξής) με βάση το οποίο αποφασίσθηκε η εκπόνηση δ.δ. με αυτό το θέμα ("διερεύνηση της μορφής του ομοιοπαθητικού φαρμάκου", όπως μας πληροφορείτε), μάλιστα υπό επιστήμονος του οποίου το γνωστικό αντικείμενο (Οδοντιατρική) φαίνεται ελάχιστα σχετικό με το υπό έρευνα θέμα.

β) Εξ όσων γνωρίζω, τα πλείστα Πανεπιστήμια θέτουν ως προϋπόθεση για εκπόνηση δ.δ. την προηγηθείσα απόκτηση μεταπτυχιακού τίτλου σπουδών στο ευρύτερο γνωστικό αντικείμενο. Η Σχολή Μηχανικών Σχεδίασης Προϊόντων του Πανεπιστημίου του Αιγαίου, η οποία χορηγεί τον μεταπτυχιακό τίτλο σπουδών στην ομοιοπαθητική, είναι ακάλυπτη νομικώς όχι μόνο διότι είναι άσχετη με το συγκεκριμένο γνωστικό αντικείμενο (ομοιοπαθητική), αλλά και διότι χρησιμοποιεί ως διδάσκοντες στο γνωστικό αυτό αντικείμενο επιστήμονες, οι οποίοι δεν κατέχουν συναφές διδακτορικό δίπλωμα!

γ) Εν πάση περιπτώσει, αναμένω με πολύ ενδιαφέρον τα αποτελέσματα της ερεύνης αυτής, τα οποία υποσχέθηκε να μου αποστείλει ο υποψήφιος διδάκτωρ, οπότε ενδεχομένως συζητούμε πάλι.

--------------------------------------------------------------------------------

5η ΕΡΩΤΗΣΗ: «Πως δικαιολογούνται βελτιώσεις ως και θεραπείες ασθενών από την ομοιοπαθητική παρέμβαση που ασκείται από ιατρούς (π.χ. σε δερματίτιδες, αιμορροΐδες κτλ.);’Ισχυει η ερμηνεία του εικονικού φαρμάκου η και κάτι άλλο»;

ΑΠΑΝΤΗΣΗ: Πάντοτε είναι προς εξέταση στις περιπτώσεις αυτές, το ερώτημα, εάν η "θεραπεία" συνιστά αποτέλεσμα "εικονικού" φαρμάκου•άλλως, βλέπετε απάντηση στην ερώτηση 1.

--------------------------------------------------------------------------------

6η ΕΡΩΤΗΣΗ: «Γιατί δεν αναφέρθηκε ότι: στην Αγγλία λειτουργούν 4 ομοιοπαθητικά νοσοκομεία στο εθνικό σύστημα Υγείας της χώρας.Στη Γερμανία Ιατρικοί Σύλλογοι χορηγούν τα διπλώματα Ομοιοπαθητικής στους γιατρούς μετά από εξετάσεις.Στη Βραζιλία η Ομοιοπαθητική Ιατρική είναι επίσημη Ιατρική ειδικότητα, στην Ελλάδα κρατικά νοσοκομεία και Δημοτικά Ιατρεία παρέχουν Ομοιοπαθητική θεραπεία.Σε περισσότερα από 10 νοσοκομεία ασκείται ο Βελονισμός.Στην Ελλάδα διδάσκεται η Ομοιοπαθητική ως κατ ἐπιλογήν μάθημα στη Φαρμακευτική Σχολή του Παν/μίου Αθηνών, αλλά και η Επιτροπή Ειδικοτήτων και Εξειδικεύσεων του Ιατρικού Συλλόγου Αθηνών έχει προτείνει προς τον Ι.Σ.Α.μέτρα για τη θεσμοθέτηση της Ομοιοπαθητικής»;

ΑΠΑΝΤΗΣΗ: Γνωρίζω για ύπαρξη ομοιοπαθητικών νοσοκομείων στην Αγγλία. Δεν γνωρίζω αυτό που ισχυρίζεσθε, ότι δηλαδή σε ελληνικά νοσοκομεία δίδεται ομοιοπαθητική θεραπεία˙ εάν, όμως, αυτό που ισχυρίζεσθε είναι ακριβές, ίσως πρέπει να επιληφθεί της υποθέσεως το Υπουργείο Υγείας, διότι, εξ όσων γνωρίζω, η ειδικότητα της ομοιοπαθητικής δεν είναι αναγνωρισμένη στην Ελλάδα.

Περαιτέρω, το γεγονός ότι σε άλλες χώρες πραγματοποιούνται διάφορες δραστηριότητες περί την ομοιοπαθητική, δεν σημαίνει ότι ακρίτως πρέπει να τις ακολουθήσουμε. Στην Αγγλία, όπως είναι γνωστό, χειροτονούνται γυναίκες Επίσκοποι• είναι αυτό παράδειγμα προς μίμηση;

--------------------------------------------------------------------------------

7η ΕΡΩΤΗΣΗ: «Ποιός είναι ο μηχανισμός μετάδοσης της προσδοκίας της ίασης του παιδιού από τη μάνα; η από αφεντικό στο σκυλί»;

ΑΠΑΝΤΗΣΗ: Όταν η μάνα χορηγεί αποτελεσματικά ένα χημικό φάρμακο στο παιδί, τότε δεν προσδοκεί τη θεραπεία του παιδιού της;

Εάν κατανοώ ακριβώς τα ερωτήματα αυτά, φαίνεται ότι έχουν σχέση με τις υποκειμενικές εκτιμήσεις της αποτελεσματικότητος οποιασδήποτε θεραπείας. Η εκτίμηση των αποτελεσμάτων οποιασδήποτε θεραπείας θεωρείται ακριβής, όταν η ερευνητική μελέτη είναι "διπλή τυφλή μελέτη"• όταν, δηλαδή, ούτε ο "θεραπευόμενος" ασθενής ούτε ο θεράπων ιατρός γνωρίζει ποιά ομάδα ασθενών λαμβάνει το υπό έλεγχο φάρμακο και ποιά ομάδα το "ψευδές" φάρμακο (placebo). Μόνο στην περίπτωση αυτή η εκτίμηση των αποτελεσμάτων της θεραπείας θεωρείται αξιόπιστη.

[ΑΠΟ ΤΗΝ ΗΜΕΡΙΔΑ ΜΕ ΘΕΜΑ: ΕΝΑΛΛΑΚΤΙΚΕΣ «ΘΕΡΑΠΕΙΕΣ»: «ΙΑΤΡΙΚΗ» ΤΗΣ ΝΕΑΣ ΕΠΟΧΗΣ, ΠΟΛΕΜΙΚΟ ΜΟΥΣΕΙΟ 17 ΜΑΪΟΥ 2014 - ΥΠΟ ΤΗΝ ΑΙΓΙΔΑ Ι.Μ. ΓΛΥΦΑΔΑΣ]

(Πηγή: orthros.eu)